/* KOM/2011/0283 galutinis */ KOMISIJOS ATASKAITA EUROPOS PARLAMENTUI IR TARYBAI Penktoji metinė 2010 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita





KOMISIJOS ATASKAITA EUROPOS PARLAMENTUI IR TARYBAI Penktoji metinė 2010 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita Įvadas Tarybos reglamentas (EB) Nr. 389/2006, nustatantis finansinės paramos priemonę Kipro turkų bendruomenės ekonominei plėtrai skatinti[1] (toliau – Pagalbos reglamentas) – pagalbos Kipro turkų bendruomenei įgyvendinimo pagrindas, pagal kurį būtina teikti ataskaitas Tarybai ir Europos Parlamentui. Penktoji ataskaita apima laikotarpį nuo 2010 m. sausio 1 d. iki 2010 m. gruodžio 31 d. PARAMOS PROGRAMAVIMAS 2010 m. biudžete Dingusių asmenų reikalų komitetui remti skirta 3 mln. EUR[2]. 2011 m. biudžete numatyta skirti 28 mln. EUR. Šios sumos numatytos remiantis 2009 ir 2010 m. išorės vertinimais, vidaus vertinimu ir konsultacijomis su suinteresuotosiomis šalimis. ĮGYVENDINIMO PRIEMONėS Programa įgyvendinama ES valstybės narės teritorijos dalyje, kurios tos valstybės narės vyriausybė faktiškai nekontroliuoja ir kurioje sustabdytas ES acquis taikymas. Parama įgyvendinama daugiausia centralizuoto Europos Komisijos valdymo būdu. Kai kurie projektai valdomi kartu su Jungtinių Tautų vystymo programa (JTVP). Komisija veikia išskirtinėmis politinėmis, teisinėmis ir diplomatinėmis sąlygomis. Kad programa būtų įgyvendinama laikantis patikimo finansų valdymo principų, reikalingos ad hoc priemonės. ES finansuojamoms pagalbos programoms įgyvendinti su paramą gaunančios šalies vyriausybe sudaromas finansinis susitarimas, kuriame paprastai nustatoma paramos įgyvendinimo teisinė sistema. Šiai paramai tokio susitarimo nėra. Todėl Komisija turi remtis taisyklėmis ir sąlygomis, kurios, jos nuomone, taikomos toje teritorijoje. Taigi, sudarydama sutartis Komisija rizikuoja labiau negu paprastai. Dėl politinių sąlygų gali būti sunku įgyvendinti vykdomuosius raštus sumoms išieškoti iš Kipro turkų subjektų, kurie nesilaiko sutarties sąlygų. Komisija ėmėsi priemonių, kad sumažintų šią riziką, be kita ko, vykdydama intensyvų stebėjimą ir padėdama paramos gavėjams, patikslindama mokėjimo sąlygas, susiedama išankstinius mokėjimus su įrodymu, kad pasirašytos viešojo pirkimo sutartys, taip pat plačiai naudodamasi bankų garantijomis. Tam, kad ši programa būtų sėkminga ir visų pirma tvari ilguoju laikotarpiu, Komisijai svarbi Kipro turkų bendruomenės parama. Su Kipro turkų suinteresuotosiomis šalimis taip pat konsultuojamasi dėl jų finansavimo poreikių ateityje. Kipro turkų ekspertai dalyvavo ir 2009 m. redakcijos programos vertinimo komisijose (su ja susijusios sutartys pasirašytos 2010 m.). Jie aktyviai dalyvauja projektų valdymo komitetų veikloje. Atsižvelgiant į ypatingas pagalbos programos įgyvendinimo sąlygas, 2006 m. Komisijos Plėtros generaliniame direktorate sudaryta programos grupė. Ši grupė, kurios nariai Kipre dirba ilgalaikių komandiruočių pagrindu, naudojasi šiaurinėje Nikosijos dalyje įsteigtu ES programos rėmimo biuru. Jame rengiami susitikimai ir seminarai su Kipro turkų suinteresuotosiomis šalimis. Be to, galima tiesiogiai stebėti, kaip įgyvendinami projektai. Logistikos paslaugas biurui pagal sutartį, kuri galioja iki 2012 m. birželio mėn., toliau teikia privatus rangovas („Deutsche Gesellschaft für Internationale Zusammenarbeit GmbH“, GIZ). Susitikimai ir seminarai rengiami ir Komisijos atstovybėje Kipre. Nuo 2010 m. personalo išlaidos dengiamos iš administracinio biudžeto. Ataskaitinio laikotarpio pradžioje programos grupės narių skaičius sumažėjo nuo 29 (3 Komisijos pareigūnai ir 26 pagal sutartis dirbantys darbuotojai) iki 22 asmenų (atitinkamai 2 Komisijos pareigūnai ir 20 pagal sutartis dirbančių darbuotojų). Labiausiai sumažėjo viešojo pirkimo grupės narių skaičius, todėl būtina griežtai nustatyti prioritetus ir iš naujo perskirstyti personalo išteklius, kad būtų užtikrintas tinkamas stebėjimas. ĮGYVENDINIMAS ATASKAITINIU LAIKOTARPIU Bendra apžvalga Pradėtas pagalbos programos įgyvendinimo visu pajėgumu etapas. Daugiausia dėmesio skirta stebėjimui, taip pat siekta užtikrinti projektų tvarumą ir didinti paramos gavėjų gebėjimą perimti užbaigtų projektų, visų pirma didelės apimties darbų ir tiekimo, valdymą. Kipro turkų paramos gavėjams trūksta dotacijos sutarčių įgyvendinimo patirties, todėl teko juos mokyti ir vykdyti atidų praktinį stebėjimą. Bendras vykdomų sutarčių skaičius 2010 m. – 984 (darbai, paslaugos, tiekimas ir dotacijos), 200 iš jų – įvykdytos. 2010 m. pagal pagalbos programą daugiausia lėšų skirta pasitikėjimo stiprinimo priemonėms, kaip antai išminavimui, Dingusių asmenų reikalų komiteto rėmimui ir Kato Pirgo ir Karavostasio perėjimo punkto (taip pat žinomas kaip Limničio (Ješilirmako) perėjimo punktas) įrengimui. Pažanga pagal tikslus Bendras pagalbos programos tikslas – palengvinti Kipro susivienijimą skatinant Kipro turkų bendruomenės ekonominį vystymąsi, visų pirma salos ekonominę integraciją, abiejų bendruomenių tarpusavio ryšių bei ryšių su ES gerinimą ir pasirengimą įgyvendinti ES teisę tuo atveju, jei Kipro problema būtų visapusiškai išspręsta. 1 tikslas. Infrastruktūros vystymas ir restruktūrizavimas Vandens sektoriuje iki 2010 m. pabaigos pakeisti beveik visi seni asbestcemenčio vandens paskirstymo vamzdžiai šiaurinėje Nikosijos dalyje, Kirenijoje, Gionelyje ir Lefkėje (Lefkoje). Remiantis Kipro turkų paramos gavėjų duomenimis, dėl to vandens nuostoliai Nikosijoje sumažėjo 15 %. Pirmą kartą per daugelį metų žiemos sezono laikotarpiu vandens tiekimas nebuvo nutrūkęs. Vandens tyrimų laboratorijos įrangos tiekimas taip pat užbaigtas. Didelių vandens ir nuotekų investicinių projektų Famagustoje ir Morfu (Giuzeljurte) darbai 2010 m. vėlavo, tačiau vis dar tikimasi juos užbaigti ir pradėti eksploatuoti 2011 m. 2010 m. pradėti naujų abiem bendruomenėms skirtų nuotekų valymo įrenginių Mia Milijoje (Chaspolate) statybos darbai, kuriuos planuojama užbaigti antrąjį 2012 m. pusmetį (įgyvendina JTVP). 2009 m. gruodžio mėn. pasirašyta jūros vandens gėlinimo įrenginių Sirianochoryje (Kiumkėjuje) statybos sutartis, į kurią įtraukta sustabdymo sąlyga, kad būtų laiko iš Kipro turkų vadovybės gauti tinkamą patikinimą, kad, pirma, bus galima laisvai, neribojamai patekti į įrenginių vietą ir, antra, kad ji padės sklandžiai, veiksmingai ir efektyviai įgyvendinti projektą. Gavus tokį patikinimą sustabdymas 2010 m. rugpjūčio mėn. atšauktas ir pradėtas pirmasis sutarties įgyvendinimo etapas, kurį sudaro bandomieji tyrimai ir detalusis projektas. Tačiau 2010 m. spalio mėn. nustatyti prieigos apribojimai, dėl kurių vėluota užbaigti pirmąjį etapą ir sukelta grėsmė jo tęstinumui. Tęstas mokymas gamtos apsaugos srityje. Toliau rengti galimų „Natura 2000“ vietovių valdymo planų projektai, o viešųjų konsultacijų susitikimus planuota surengti 2011 m. pradžioje. Pradėta statyti keturių vietovių valdymo ir apsaugos infrastruktūra (darbai keletui mėnesių atidėti dėl atrastų archeologinių liekanų), taip pat pradėtas kurti gamtos takų tinklas. Iš dalies užbaigtas gamtos apsaugos priemonių, įskaitant automatinę priešgaisrinės miškų apsaugos sistemą, pristatymas. Sprendimą specialioje saugomoje vietovėje įkurti universiteto miestelį Kipro turkai atšaukė. Kietųjų atliekų sektoriuje daugiausia siekta pradėti ir toliau įgyvendinti darbų sutartis Kutsovenčio (Giungioro) vietovėse. Išsprendus nuosavybės klausimą, pažanga padaryta įgyvendinant Kato Dikomo (Ašahi Dikmeno) projektą. Beveik užbaigtas JTVP įgyvendinamas medicininių atliekų tvarkymo infrastruktūros projektas, kurio įrangą planuojama pristatyti 2011 m. pradžioje. Techninė pagalba daugiausia teikta siekiant toliau restruktūrizuoti teikiamas atliekų tvarkymo paslaugas. Valdymo bendrovės, kuri turėtų perimti naujos kietųjų atliekų tvarkymo sistemos valdymą, steigimas ataskaitiniu laikotarpiu vyko ne taip, kaip tikėtasi. Pristatyta įranga biologiškai skaidžių atliekų kompostavimo projektui įgyvendinti. Energetikos sektoriuje sėkmingai įvykdyta dauguma tiekimo sutarčių. 2010 m. pristatyti ir įdiegti elektrometrai ir susijusi automatinė skaitymo sistema, reaktyviosios galios kompensavimo įranga, skaitiklių kalibravimo laboratorija, taršos kontrolės ir oro (vėjo) stebėjimo sistema, prižiūrimosios kontrolės ir duomenų įgijimo (SCADA) sistema ir elektros energijos paslaugas teikiančios bendrovės klientų aptarnavimo sistema. Kad investicijos būtų naudojamos veiksmingai, kai kuriais paramos gavėjai turi imtis veiksmų (užtikrinti geresnę vietą, prisijungti prie elektros energijos tiekimo tinklo, įdarbinti daugiau darbuotojų). Pradėti saulės elektrinės statybos darbai. Kitų sutarčių įgyvendinimo pažanga nedidelė. Gavėjas vis dar turi paruošti įrengimo vietas pagal jungčių matavimo sistemos sutartį. Nors elektros energijos paslaugas teikianti bendrovė pritaikė savo tikslus prie gavėjo poreikių, teikiant su jos pertvarkymu susijusią techninę pagalbą kolegos bendradarbiavo nepakankamai, kad būtų galima laiku ir veiksmingai užbaigti projektą. Telekomunikacijų sektoriuje į sutartį bus įtraukta patikslinta tinklo sąranka. Ją rangovas pasiūlė remdamasis faktine padėtimi, nustatyta atliekant vietos apžiūrą. Vietos paruošimo darbai pradėti metų pabaigoje, padaryta pažanga atitiko rangovo įrengimo darbų planą. Techninės pagalbos komponentas įgyvendintas lėčiau nei tikėtasi. Nepriimtas joks sprendimas atskirti paslaugų teikimo veiklą nuo tinklo valdymo veiklos arba liberalizuoti sektorių. Pagal eismo saugos projektų tikslą techninės pagalbos sutarčių, pagal kurias rengiami vietos bendruomenių ir tarpmiestinio kelių tinklo eismo valdymo planai, užduotys yra įvykdytos ir pateiktos galutinės ataskaitos. Techninės pagalbos grupė, padedanti sukurti veiksmingą avarijų informacinę duomenų bazę ir duomenų rinkimo sistemą (kad būtų sukaupiama daugiau žinių apie eismo įvykius), baigė kurti sistemos projektą ir integravo ją į aparatinę įrangą, kuri buvo pristatyta pagal atskirą tiekimo sutartį. Šiuo metu sistema išbandoma ir mokomi jos naudotojai. Techninės pagalbos grupės, padedančios tobulinti transporto priemonių techninę apžiūrą ir vairuotojo pažymėjimų išdavimo tvarką, davė vertingų patarimų. Dėl paramos gavėjo sprendimo reguliarios transporto priemonių techninės apžiūros įrangą diegti ant dar nepastatyto techninės apžiūros tako šios įrangos diegimo darbai buvo atidėti. Parengta ir 2011 m. bus įgyvendinama švietimo kampanija eismo saugai propaguoti ir informuotumui didinti. Patikslinta „juodųjų dėmių“ – vietų, kuriuose įvyksta itin daug eismo įvykių, – šalinimo projekto techninė specifikacija. 2 tikslas. Socialinio ir ekonominio vystymosi skatinimas Pagal kaimo plėtros sektoriaus programą finansuojamos keturios techninės pagalbos grupės (kaimo plėtros paramos grupė, gyvulininkystės grupė, pasėlių auginimo grupė, programos valdymo skyrius) teikė tikslinį mokymą ir techninę pagalbą ūkininkams, veterinarams, kaimo plėtros ekspertams ir centrinio bei vietos lygmens suinteresuotosioms šalims. Šios grupės taip pat teikė paramą 225 dotacijų gavėjams pagal dotacijų schemas „Žemės ūkio gamybos gerinimas“, „Kaimo įmonių rėmimas“, „Kaimo iniciatyvų skatinamas bendruomenės vystymasis“. Pristatyta ir eksploatuojama įranga pagal veterinarijos laboratorijų ir pasėlių auginimo įrangos tiekimo sutartis. Kaimo plėtros paramos grupė, atsižvelgdama į pagrindinius ES kaimo plėtros principus, patikslino ir patvirtino laikinąjį Kaimo plėtros planą ir dvi vietos veiksmų strategijas. Pagal miesto ir vietos infrastruktūros modernizavimo projektą, kurio įgyvendinimą valdo ir JTVP, atidarytas septintas naujas perėjimo punktas, jungiantis Kato Pirgo (Ašahi Pirgo) ir Ješilirmako (Limničio) kaimus. ES finansavo galimybių studiją ir darbams skyrė 2,5 mln. EUR. Keliuose šiaurinės Kipro dalies kaimuose (pvz., Hisarkojaus (Kampilio), Akindžilaro (Lurukinos)) užbaigti atnaujinimo darbai. Atstatyti vienos Ledros gatvės perėjos pusės pastatų fasadai. Pradėti siena apjuosto Nikosijos miesto turgavietės atnaujinimo darbai. Siekiant remti mokymo metodų atnaujinimą su vietinėmis mokyklomis pasirašyta 15 naujų dotacijos sutarčių, kurių bendra vertė – maždaug 0,5 mln. EUR. Profesinėms mokykloms suteikta automobilių ir spausdinimo įranga. Techninės pagalbos grupė, padedanti vykdyti tebevykstančią pradinio ir vidurinio mokslo reformą, daugiausia siekė didinti pagrindinių suinteresuotųjų šalių gebėjimus, įskaitant intensyvų pagrindinės inspektorių grupės mokymą, pažintinius vizitus, su į vaiką orientuotu švietimu susijusį mokymą ir paramą, kokybės standartų rengimą ir paramą kuriant Europos informacijos valdymo sistemą. Įgyvendinta keletas iš 31 dotacijos, skirtos MVĮ, rūmams ir kitoms mokymo organizacijoms pagal mokymosi visą gyvenimą, socialinės aprėpties ir aktyvios darbo rinkos priemonių projektą. Techninė pagalba skirta profesiniam mokymui ir mokymo sistemoms, mokymuisi visą gyvenimą ir aktyvios darbo rinkos priemonėms plėsti ir skatinti, įskaitant darbo centro atidarymą Nikosijoje, pažintinius vizitus ir konferencijas užsienyje. Daugiausia stengtasi mokyti suinteresuotąsias šalis, be kita ko, konsultuojant karjeros klausimais. MVĮ konkurencingumo rėmimo srityje per ataskaitinį laikotarpį iš viso buvo įgyvendinamos 32 sutartys (pagal 2 dotacijų schemas). Tikimasi, kad iš MVĮ skirtų dotacijų bus atnaujinta fizinė įranga ir įmonių valdymo praktika suderinta su ES įmonių valdymo praktika, taigi, padidintas Kipro turkų privataus sektoriaus konkurencingumas. Daugumą šių sutarčių vėluota įgyvendinti, nes paramos gavėjai neturi pakankamai ES viešojo pirkimo taisyklių taikymo patirties ir dėl ilgos banko garantijų suteikimo procedūros vėlavo išankstiniai mokėjimai. Be to, privatus sektorius remtas pagal techninės pagalbos sutartį (2,75 mln. EUR), skirtą pagrindinėms institucijoms ir veiksmams tvaraus ekonomikos ir IRT vystymosi srityje remti . Įgyvendinimas pradėtas 2010 m. antrąjį pusmetį. Iki šiol ekspertai daugiausia padėjo rengti privataus sektoriaus vystymosi strategiją . 3 tikslas. Sutaikinimo skatinimas, pasitikėjimo stiprinimo priemonės ir parama pilietinei visuomenei Sutaikinimas, pasitikėjimo stiprinimo priemonės ir parama pilietinei visuomenei. Iš 44 patvirtintų projektų 2 projektai atšaukti paprašius paramos gavėjui (dėl gebėjimo įgyvendinti sutartį trūkumo). Daugelis paramos gavėjų prašė pratęsti projektų trukmę. Išorės ekspertai vykdė dotacijų stebėjimą, kuris yra svarbi programos grupės vykdomo finansų ir veiklos stebėjimo dalis. Pilietinės visuomenės paramos grupė. Techninės pagalbos grupė konsultavo paraiškų teikėjus ir teikė jiems paramą, patardama dotacijų valdymo klausimais ir imdamasi gebėjimų didinimo veiklos. ES tebėra didžiausia paramos teikėja, remianti Dingusių asmenų reikalų komiteto pastangas išsiaiškinti asmenų, kuriuos abi bendruomenės po tragiškų 1963–1964 ir 1974 m. įvykių paskelbė dingusiais be žinios, likimus. 2011 m. vasario mėn. bus užbaigta 3 mln. EUR vertės sutartis. Parengtas ir išplatintas apie šią veiklą informuojantis dokumentinis reportažas. Išminavimas . Tikimasi, kad iki 2011 m. balandžio mėn. buferinė zona bus visiškai išminuota. JT pasiūlė tęsti išminavimo darbus už buferinės zonos ribų, tačiau tam Komisija šiuo metu neturi nei politinių įgaliojimų, nei išteklių. Europos Tarybos įgyvendinamu Politikos mokslų akademijos projektu daugiausia siekta didinti pagrindinių klausimų, kurie svarbūs salos ateičiai ES, išmanymą. Antraisiais projekto akademiniais metais jame dalyvavo 30 atrinktų jaunųjų lyderių iš abiejų Kipro bendruomenių. 4 tikslas. Kipro turkų bendruomenės priartinimas prie Europos Sąjungos Ketvirtiesiems stipendijų programos akademiniams metams iš viso skirtos 96 stipendijos (22 dėstytojams, 10 pirmosios pakopos studentams ir 64 antrosios pakopos studentams). Studentai ir dėstytojai galėjo laisvai rinktis studijų ir mokymo programas, tačiau pirmenybė teikta sritims, kuriose trūksta Kipro turkų bendruomenės specialistų (ekonomikos, Europos studijų, visų inžinerijos sričių, viešojo administravimo, viešųjų finansų). Priimančiosios šalys buvo Jungtinė Karalystė, Nyderlandai, Vokietija, Italija, Ispanija, Švedija, Estija, Latvija, Graikija, Suomija, Čekija, Lenkija ir Vengrija. Pagal jaunimo mainų ir kitokių žmonių ryšių skatinimo schemą įgyvendinta 15 projektų. Prašyta pratęsti kai kurių pagal antrąjį kvietimą teikti pasiūlymus finansuotų projektų trukmę. Visi projektai bus užbaigti 2011 m. ES informacinis punktas – svarbus Kipro turkų bendruomenės informacijos šaltinis tiek ES, tiek pagalbos programos klausimams spręsti ir užklausoms nagrinėti. 2010 m. pradėjo veikti jo interneto svetainė. Informacinis punktas surengė 26 informuotumo didinimo ir informacinio pobūdžio renginius (pažintinius vizitus, konferencijas, seminarus, viešąsias paskaitas apie ES istoriją, institucijas, sprendimų priėmimo procesus ir politikos sritis, taip pat pritaikytus mokymo kursus apie viešojo pirkimo taisykles ir projektų valdymą). Jame vyko kelios pagalbos programos dotacijų teikimo ceremonijos. Informacinis punktas parengė arba į turkų kalbą išvertė 7 leidinius ir 22 atmintines apie pagalbos programą. Parengtos dvi kokybinės apklausos siekiant nustatyti, ką Kipro turkų bendruomenė mano apie ES ir ES veiklą Kipro turkų atžvilgiu. Šiai informacijai papildyti atliktos dar trys kokybinės apklausos. Šešiolika renginių buvo transliuojami per televiziją. Paramos gavėjų poreikiai yra vis aiškesni, todėl informacinis punktas turi įveikti šiuos sunkumus nuolat tobulindamas savo paslaugų kokybę. 5 tikslas. Kipro turkų bendruomenės rengimas priimti ir įgyvendinti acquis communautaire Europos Komisijos techninės pagalbos informacijos keitimosi priemonė (TAIEX) – pagrindinė pagalbos teikimo priemonė siekiant padėti Kipro turkų bendruomenei pasirengti įgyvendinti ES acquis , kai Kipro problema bus visapusiškai išspręsta. Siekdamas padėti įgyvendinti Pagalbos reglamento tikslus, TAIEX padėjo surengti 365 techninės pagalbos veiksmus, pavyzdžiui, mokymo kursus, praktinius seminarus, ekspertų komandiruotes, įskaitant nuotoliniu būdu teikiamą ekspertų pagalbą ir pažintinius vizitus. Daugiausia dėmesio toliau skirta Pasirengimo ateityje taikyti acquis programai (PFAA). PFAA nustatyta techninės pagalbos ir mokymo planavimo ir teikimo sistema. Pagalba suteikta 13 PFAA sektorių[3]. 2010 m. Kipro turkų bendruomenė išreiškė norą gauti techninę pagalbą dar 3 acquis srityse[4]. Kad tikslų būtų siekiama veiksmingiau ir efektyviau, 2009 m. pabaigoje TAIEX paramą Kipro turkų bendruomenei pradėjo teikti vidutinės trukmės projektų pagrindu. Vidutinės trukmės techninės pagalbos projektams remti iš ES valstybių narių viešųjų institucijų atrinkti 97 ekspertai. TAIEX surengė mokymą apie teisės aktų, suderintų su acquis , rengimą, kad tuos aktus būtų galima taikyti iškart, kai bus susitarta dėl visapusiško sprendimo. Atsižvelgiant į būsimą ES lėšų valdymą (po sprendimo), toliau rengtas mokymas viešųjų išlaidų valdymo srityje. TAIEX taip pat rėmė žaliąja linija skiriamų teritorijų tarpusavio prekybos plėtrą. Prekybai palengvinti reguliariai naudotasi ES valstybių narių ekspertų paslaugomis – jie atliko būtinus bulvių ir žuvų fitosanitarinius ir (arba) veterinarinius tyrimus. Įgyvendintos trys oro kokybės stebėjimo įrangos tiekimo sutartys, įranga jau naudojama. Dviem šiuo metu įgyvendinamomis šio sektoriaus techninės pagalbos sutartimis iš esmės siekiama sukurti kasdienes kokybės kontrolės ir kokybės užtikrinimo procedūras eksploatuojant suteiktą įrangą ir padėti parengti oro kokybės stebėjimo planus. Kipro turkų bendruomenė turi užtikrinti, kad būtų pakankamai darbuotojų oro kokybės stebėjimo stotims valdyti ir duomenims analizuoti arba pakankamai lėšų šioms paslaugoms užsakyti. Tyrimai 1 mln. EUR vertės su Pasaulio banku kuriamo patikos fondo projektas, skirtas „Ekonominės analizės programai siekiant augimo ir tvaraus vystymo“ įgyvendinti, vėlavo dėl Kipro Respublikos ir Pasaulio banko nesutarimų dėl naudotinų terminų. Finansinis vykdymas (sutartys ir mokėjimai) Sutarčių sudarymas Turima 2009 m. įsipareigojimų asignavimų suma – 2,5 mln. EUR, sutartys pasirašytos dėl 78 % šios sumos. Pasirašytos 106 naujos sutartys dėl 2010–2011 m. stipendijų ir mokyklų. 2006–2010 m. šiai pagalbos programai iš viso skirta 264,5 mln. EUR. Mokėjimai 2010 m. Europos Komisija išmokėjo 62,7 mln. EUR , t. y. maždaug 18 % mažiau nei planuota iš pradžių. Taip įvyko dėl to, kad vėliau pradėtas 27,5 mln. EUR vertės jūros vandens gėlinimo projektas ir vėliau išmokėtos kaimo plėtros dotacijos, kurių bendra vertė 4 mln. EUR. Iki 2010 m. pabaigos iš viso išmokėta 132 mln. EUR ( 52 % bendros sutarčių sumos ). Stebėjimas Laikinasis peržiūros mechanizmas – tai forumas, kuriame su gavėjais išsamiai aptariami programos įgyvendinimo klausimai. 2010 m. įvyko du susitikimai. 2010 m. taip pat pradėjo veikti dar vienas mechanizmas, skirtas per TAIEX teikiamai pagalbai stebėti. 2010 m. programos grupė daugiausia vykdė stebėjimo veiklą. Pagrindinės priemonės – vizitai vietoje ir dalyvavimas projektų priežiūros komitetų veikloje. Be to, pasirašytos sutartys dėl išorinės paramos vykdant finansų stebėjimą. Auditas ir kontrolė Plėtros generalinio direktorato veiklos audito skyrius atliko keleto sutarčių ir mokėjimo operacijų auditą. Ataskaita turėtų būti pateikta 2011 m. pirmąjį ketvirtį. Ruošiantis 2011 m. veiklos auditui 2010 m. lapkričio mėn. surengta Audito Rūmų faktų nustatymo misija. Vertinimas 2010 m. pilietinės visuomenės ir kaimo plėtros sektoriuose atlikti tarpiniai vertinimai. Išvadose pabrėžiama, kad įgyvendinamų projektų tvarumui užtikrinti būtinas tęstinis daugiametis finansavimas. Informacija, viešumas ir informuotumas Ataskaitiniu laikotarpiu su programa susijusiais klausimais paskelbta 17 spaudos pranešimų. Informuotumo didinimo veiklą daugiausia vykdė informacinis punktas. Pagrindiniai informuotumo didinimo įvykiai – Kato Pirgo (Karavostasio) perėjimo punkto atidarymas ir 2010 m. spalio mėn. įvykusi ES finansuoto dokumentinio filmo apie Dingusių asmenų reikalų komitetą premjera, kurioje lankėsi Komisijos narys Štefanas Füle. Remiantis kiekybinės apklausos (2010 m. rugpjūčio mėn.) rezultatais, Kipro turkų nuomonė apie ES pagerėjo ir šį pokytį paskatino informacinio punkto veikla. Europos Komisijos atstovybės veikla Kipro turkų atžvilgiu padėjo didinti informuotumą apie Europos Komisijos pagalbą ir pasitikėjimą ES. Konsultacijos su Kipro Respublikos vyriausybe Rengti reguliarūs susitikimai su Kipro Respublikos vyriausybės atstovais, visų pirma tais atvejais, kai į salą vizito atvykdavo Komisijos narys ir vyresnieji Komisijos pareigūnai. Nagrinėdama nuosavybės teisių patikrinimo klausimą, 2010 m. Komisija toliau bendradarbiavo su Kipro Respublikos vyriausybės atitinkamomis tarnybomis, visų pirma siekdama sudaryti galimybes tęsti senų sąvartynų netoli Kato Dikomo (Ašahi Dikmeno) valymą, kurie įrengti teritorijoje, iš dalies priklausančioje privatiems Kipro graikų savininkams. IšVADOS Ataskaitiniu laikotarpiu vykdant veiklą daugiausia dėmesio skirta: 1. projektų įgyvendinimui ir stebėjimui; 2. 2011 m. lėšų programavimui. Kai kurie ankstesnėse ataskaitose paminėti uždaviniai išliko. Ataskaitiniu laikotarpiu įgyvendinant pagalbos programą svarbūs klausimai: 3. Kad būtų pasiektas pagalbos programos tikslas, Kipro turkų ir Kipro graikų bendruomenės privalo bendradarbiauti , tačiau tam reikia laiko ir paramos vykdant įvairią veiklą. 4. Nedideli pagalbą gaunančios bendruomenės gebėjimai ją įsisavinti. Gebėjimų stiprinimas – ilgalaikis procesas. Tačiau projektų įgyvendinimo pažanga nuolat didėja . 5. Dėl ES viešojo pirkimo taisyklių taikymo patirties stokos vėluojama panaudoti dotacijas. Gavėjams įgyti patirties padeda programos grupė ir techninės pagalbos grupės. 6. Pavojus didelės apimties infrastruktūros tvarumui , kuriam užtikrinti Kipro turkų bendruomenė turi skirti reikalingų kvalifikuotų darbuotojų ir lėšų. 7. Dėl nepakankamo įrengimo vietų paruošimo vėluota įgyvendinti energetikos ir telekomunikacijų projektus. 8. Dėl sumažėjusio biudžeto sumažinus Komisijos darbuotojų skaičių būtina griežtai nustatyti prioritetus ir perskirstyti personalo išteklius, kad būtų užtikrinamas tinkamas stebėjimas; be to, dėl to gali sumažėti pranešimo apie programos pažangą gebėjimai. [1] OL L 65, 2006 3 7, p. 5. [2] Komisijos sprendimas C(2010) 6874 dėl paramos Dingusių asmenų reikalų komitetui 2010 m. [3] Laisvas kapitalo judėjimas; viešasis pirkimas; ES bendrovių teisė; ES konkurencijos politika; finansų kontrolė; finansinės paslaugos; žemės ūkis ir kaimo plėtra; maisto sauga, veterinarijos ir fitosanitarijos politika; kelių transportas; statistika; socialinė politika ir užimtumas; aplinka; vartotojų ir sveikatos apsauga. [4] Abipusis profesinių kvalifikacijų pripažinimas, intelektinės nuosavybės teisės, laisvas prekių judėjimas.